Tulli tutkii hurjaan suosioon nousseiden sormihyrrien turvallisuuden ja sen, pitääkö kuluttajia varoittaa lelun pienien osien aiheuttamasta mahdollisesta tukehtumisvaarasta.

Suositut sormihyrrät ovat joutuneet viranomaisten mielenkiinnon kohteiksi mahdollisen turvallisuusriksin vuoksi.

Sormihyrristä voi irrota pieniä osia, jotka saattavat aiheuttaa tukehtumisvaaran.

10-vuotias tyttö oli Teksasissa tukehtua vahingossa nielaisemaansa osaan.

Suomessa Tullilaboratoria selvittää, tarvitaanko sormihyrrien pakkauksiin varoitus tukehtumisvaarasta.

Sormihyrrästä voi irrota pieniä osia joka ainakin pikkulapsen käsissä aiheuttaa tukehtumisvaaran. AOP

Hurjaan suosioon nousseet sormihyrrät ovat joutuneet viranomaisten mielenkiinnon kohteiksi niiden mahdollisten turvallisuusriskien vuoksi. Saksan viranomaiset takavarikoivat 35 tonnia spinner-sormihyrriä Frankfurtin lentokentällä toukokuussa, kertoo Newshub. On mahdollista, että koko Kiinasta tuotu lasti Fidget-spinnereitä tuhotaan Saksassa.

Viranomaisten mukaan hyrrissä on pieniä osia, jotka voivat pudota ja johtaa tukehtumisen. Lisäksi Kiinasta tuotujen laitteiden mukana ei ollut kunnollisia käyttöohjeita.

Nuorten stressilelu

Spinner-sormihyrrät saivat suorastaan räjähtävän suosion eri puolilla maailmaa. Suomessa niiden suosio yllätti useat suomalaiset kaupat täydellisesti tänä keväänä, ja hyrrät loppuivat monesta kaupasta.

Sormihyrrä on laakereilla varustettu koje, jota pyöritetään sormien välissä. Hyrrä on erityisen suosittu nuorten keskuudessa. Sillä voi harjoitella sorminäppäryyttä, mutta sitä voi käyttää myös rauhoittavana stressileluna.

Britton oli tukehtua

CNN kertoi toukokuussa 10-vuotiaasta teksasilaisesta tytöstä, joka oli tukehtua lelun osaan. Britton Joniec istui äitinsä auton takapenkillä matkalla uimaan, kun äiti Kelly havahtui outoon ääneen. Hän huomasi tyttärensä kasvojen muuttuneen punaisiksi ja tyttö oli paniikissa. Lapsi osoitti kurkkuaan ja ilmaisi ettei voinut hengittää.

Äiti yritti irrottaa esineen Heimlichin otteella, mutta ei onnistunut. Sairaalassa röntgenkuva paljasti, että tytön hengitystä vaikeutti ruokatorveen juuttunut, noin 20 millimetriä halkaisijaltaan ollut pyöreä esine. Sen keskellä oli reikä, minkä ansiosta ilma pääsi virtaamaan, eikä lapsi tukehtunut. Esine poistettiin leikkauksessa.

Britton kertoi, että hän oli autossa istuessaan laittanut sormihyrrän osan suuhunsa puhdistaakseen sen, mutta nielaisi osan vahingossa. Hänen äitinsä kertoi Facebookissa tapahtuneesta. Hänen kirjoitustaan on jaettu ainakin 700 000 kertaa.

Tulli selvittää

Tullin valvontajohtaja Mikko Grönberg toteaa, että Suomessa sormihyrrien turvallisuutta ei ole tutkittu ainakaan toistaiseksi.

- Meillä Tullilaboratoriossa ei ole otettu vielä näytteitä. Ensin tarvitaan selvitys siitä, ovatko ne leluja ja ovatko ne tarkoitettu alle 3-vuotiaille vai sitä isommille lapsille. Kun sen tyyppinen pohdinta on tehty, sen jälkeen ne todennäköisesti tutkitaan.

Grönberg pitää todennäköisenä, että hyrrien pakkauksiin tulee varoitusmerkintä pienistä osista ja niiden aiheuttamasta tukehtumisvaarasta. Hän ei tiedä, mikä aiheutti Saksan viranomaisten päätöksen takavarikoida tonneittain sormihyrriä.

- En ole ehtinyt selvittää, mikä Saksan tilanne oli enkä osaa ottaa kantaa siihen.

Grönberg toteaa, että uusista tuotteista pitää aina selvittää, mikä se on ja kenelle se on tarkoitettu. Hän pitää hyvinkin mahdollisena, että Tullilaboration selvityksessä päädytään siihen, ettei sormihyrriä ole tarkoitettu pikkulasten leluksi.